หั่นเป้าเงินเฟ้อ ตามราคาน้ำมัน
แบงก์กสิกรฯ ปรับลดเงินเฟ้อปีนี้เหลือ 0.4% ผลจากราคาน้ำมันตกต่ำกว่าที่คาด
2 มี.ค. 2559

แบงก์กสิกรฯ ปรับลดเงินเฟ้อปีนี้เหลือ 0.4% ผลจากราคาน้ำมันตกต่ำกว่าที่คาด
ศูนย์วิจัยกสิกรไทยทบทวนประมาณการเงินเฟ้อปีนี้ใหม่อยู่ที่ 0.4% จากคาดการณ์เดิมที่ 1.2% เนื่องจากคาดว่าราคาน้ำมันดิบในตลาดโลกจะต่ำกว่าคาด มาอยู่ที่ 40 เหรียญสหรัฐ/บาร์เรล แม้ว่าผู้ส่งออกน้ำมันจะเข้ามาดูแลระดับการผลิตแต่ก็ไม่สามารถลบล้างอุปทานส่วนเกินได้หมด
สำหรับอัตราเงินเฟ้อเดือน ก.พ. ที่ติดลบ 0.5% ถือว่าติดลบน้อยลงเมื่อเทียบกับเดือน ม.ค. ที่ติดลบ 0.53% และหลังจากนี้จะเริ่มมีอัตราติดลบน้อยลง โดยคาดว่าอัตราเงินเฟ้อทั่วไปจะเริ่มกลับมายืนในแดนบวกได้ประมาณกลางปีนี้ ขณะที่อัตราเงินเฟ้อพื้นฐานจะสูงกว่า 1% ในช่วงเวลาใกล้เคียงกัน โดยไตรมาส 4 จะเป็นช่วงที่มีค่าเฉลี่ยเงินเฟ้อที่สูงที่สุดของปี
อย่างไรก็ดี แนวโน้มเงินเฟ้อที่ทยอยขยับสูงขึ้นดังกล่าว เป็นผลมาจากการเปรียบเทียบกับฐานที่ต่ำในปีก่อนเป็นหลัก ซึ่งไม่น่าจะเป็นเงื่อนไขที่สร้างข้อจำกัดสำหรับการดำเนินนโยบายการเงินแบบผ่อนคลายของธนาคารแห่งประเทศไทย (ธปท.) ในปีนี้ เนื่องจากคาดว่า ธปท.จะยังคงให้น้ำหนักกับการดูแลการฟื้นตัวของเศรษฐกิจไทย ที่ยังคงมีสัญญาณอ่อนแอในภาคการส่งออกและการใช้จ่ายของภาคเอกชน
ด้านศูนย์วิจัยเศรษฐกิจและธุรกิจ ธนาคารไทยพาณิชย์ (อีไอซี) อัตราเงินเฟ้อพื้นฐานที่สูงขึ้นในเดือน ก.พ. เป็นสัญญาณการฟื้นตัวของภาคการบริโภคภายในประเทศ ส่วนอัตราเงินเฟ้อทั่วไปที่ติดลบต่อเนื่องเป็นผลมาจากราคาน้ำมันที่ยังอยู่ในระดับต่ำ ทั้งนี้ มีแนวโน้มฟื้นตัวตามราคาน้ำมันที่จะปรับตัวดีขึ้น โดยอีไอซีมองว่าอัตราเงินเฟ้อโดยรวมเป็นไปตามแนวโน้มปัจจัยจากภายนอกประเทศ และไม่เป็นที่น่ากังวล จึงยังไม่เป็นปัจจัยกดดันให้ขึ้นอัตราดอกเบี้ยนโยบาย